**A fogadó képzőhely nyilatkozatai**

**Általános szándéknyilatkozat – Melléklet**

A **Leeds Neonatal Service** az Egyesült Királyság egyik legnagyobb neonatológiai központja, évente hozzávetőleg 1800 újszülöttet gondoznak. Leeds egy olyan széleskörű multidiszciplináris csapattal rendelkezik, amely minden speciális gondozást igénylő újszülött ellátására alkalmas. Három kiemelkedő ellátási területe az igen kis súlyú koraszülöttek, a kongenitális anomáliákkal rendelkező újszülöttek és a perinatális infekciók ellátása.

A Leeds Neonatal Service jelenleg két kórház területén üzemel. A Leeds Children’s Hospital a 27. gesztációs hét előtt született koraszülöttek intenzív ellátását és a kardiológiai valamint egyéb sebészeti beavatkozásokat igénylő újszülöttek ellátást végzi. Szoros kapcsolatban állnak a szülészeti és nőgyógyászati, valamint a várandósgondozást végző munkacsoporttal. Ennek megfelelően a komplex kongenitális anomáliákkal rendelkező magzatok diagnosztizálása és monitorizálása az anyaméhben megkezdődik. A születést követően ezek ismeretében azonnali sebészeti beavatkozásokat végeznek. Emellett a kórház hepatológiai, nefrológiai, onkológiai és neurológiai betegségben szenvedő újszülöttek ellátására is specializálódott.

A  St James' Hospital területén történik a 27. gesztációs hét után született újszülöttek intenzív ellátása, megfigyelése, a sokszor hetekig kórházi ápolás után a hazabocsájtáshoz szükséges előkészületek megszervezése.

Véleményem szerint a Leeds Neonatal Service egy olyan speciális centrum, ahol lehetőség nyílik a neonatológia ellátás minden szintjének megismerésére, a szülőszobai ellátás elsajátítására, invazív beavatkozások végzésére és számos szakterület neonatológiai vonatkozásainak feltérképezésére.